Sagredo: “La consulta ciutadana sobre Puerto Mediterráneo es farà només si hi ha una petició explícita per part dels veïns”
14/10/2015

# Sagredo: “La consulta ciutadana sobre Puerto Mediterráneo es farà només si hi ha una petició explícita per part dels veïns”

14.10.2015

L’alcalde de Paterna ha retret que “han sigut els partits polítics de l’oposició els que han paralitzat que se li puga preguntar a la ciutadania sobre este projecte privat, la implantació del qual està prevista en la localitat”

L’alcalde de Paterna, Juan Antonio Sagredo, ha afirmat que “la consulta ciutadana sobre Puerto Mediterráneo es farà només si hi ha una petició explícita per part dels veïns i veïnes”. D’esta manera s’ha pronunciat el primer edil després de retraure que “han sigut els partits polítics de l’oposició els que han paralitzat que se li puga preguntar a la ciutadania sobre este projecte privat, la implantació del qual està prevista en la localitat”.

L’alcalde de Paterna ha defés que “l’Ajuntament ha facilitat tota la informació a les Juntes de Barri, on hi ha representació veïnal” i ha lamentat que “amb l’absència de votació, el Consell decidirà sobre l'ATE sense saber què opina la ciutadania de Paterna”. Juan Antonio Sagredo ha recordat que “just hui els veïns i veïnes hagueren pogut expressar el sentit del seu vot sobre el projecte”.

L’alcalde de Paterna s’ha preguntat “quan, segons el parer dels partits de l’oposició, els veïns i veïnes estaran prou informats per a tornar a plantejar la consulta”. “Cal fer-los un examen als més de 68.000 veïns i veïnes?, fins a quan caldrà esperar?”, s’ha preguntat. Juan Antonio Sagredo ha afegit que “el retard de la consulta ciutadana serà, en la pràctica, una paralització sine die difícil de tornar a activar”.

Sagredo ha conclòs que el seu compromís és i ha sigut amb els veïns i veïnes de Paterna. “Em vaig comprometre a no paralitzar cap projecte, només perquè haguera sigut iniciat per l’anterior equip de Govern. Per això volíem preguntar-li a la ciutadania, per a defendre el resultat de la consulta davant de la Generalitat Valenciana”, ha declarat l’alcalde.